西湖爲陳世崇餞行
作者：壑大
朝代：宋

paragraphs: 我昔見君方成童，長吉才華驚鉅公。
人間科第不屑就，直使聲名聞九重。
乃翁引上凝華殿，子虛不待他人薦。
入直承明凡幾年，天上奇書盡曾見。
翩然歸去大江西，二疏父子還相隨。
故鄉分得雲水地，却喜不爽漁樵期。
春雨騎牛對烟草，何如振衣隨龍五雲表。
秋霜黄獨煨地爐，何如駝峰犀筯食天厨。
林間食葉抄詩句，何如宮妃捧硯揮毫處。
溪邊照影著荷衣，何如龍門應制奪錦時。
鈞天夢斷難回顧，浩然合在山中住。
金石臺前伴白雲，六年不踏西湖路。
今日重來發長吁，忍看清平破草廬。
盡拈書籍向人賣，歸買田園供荷鉏。
乃翁八十齒髮落，倚門待兒斜日薄。
孤山梅花带不歸，却喚扁舟載童鶴。